52. schôdza NR SR - 4.deň - A. dopoludnia
Dátum: 2026-05-29
Poslanec: Petrík, Simona 
Druh vystúpenia: Vystúpenie v rozprave

Ďakujem pekne. Dobrý deň, kolegyne, kolegovia, pán minister, pán predsedajúci. Ja sa len krátko chcem vyjadriť k tejto v podstate transpozícii európskej smernice a som rada, že máme túto tému na stole. A začnime možno tým, že každý, kto sa stretol s tým, alebo kto si objednal taxík, či už cez Bolt, Uber alebo HOPIN alebo rôzne iné platformy, alebo kto si objednal jedlo cez Wolt, Bistro.sk a podobne, všetky tieto platformy poskytujúce dovoz jedla domov, tak to je tá platformová práca, o ktorej sa teraz rozprávame, a na Slovensku je takto zamestnaných naozaj množstvo, množstvo ľudí, ktorí si buď privyrábajú, to znamená, že okrem takejto práce majú aj iné práce, dve, tri, alebo je to ich jediná práca. Ja chodím často taxíkmi a rozprávam sa s taxikármi o tom, ako sa im pracuje, a teda za tie roky vidím tú zmenu. K horšiemu, by som povedala. A teraz mňa zaujímajú vlastne, prečo to celé hovorím, zaujíma ma váš pohľad, pán minister, a aj vôbec to, že ako ste sa vysporiadali s tým vzťahom zamestnávateľ, zamestnanec a klient. Lebo mňa to teda zaujíma z týchto troch uhlov pohľadu. Ešte poviem aj to, že hovorila som aj so zástupcami zamestnávateľov, hovorila som aj so zástupcami odborárov a teda odborov. Viem, že sa vzácne zhodli na tejto smernici a že ste tomu aj vy na ministerstve venovali veľký obnos času a za to vám chcem poďakovať, že naozaj ste k tomu pristúpili veľmi zodpovedne, takže toto je spôsob, akým by sa to naozaj malo robiť. Ale predsa len takto v prvom čítaní vyslovene ideovo ma zaujíma. Takisto ma bude zaujímať, ako aj pán kolega Ledecký povedal, že ako sa to potom vyvinie, možno nejaké technické detaily v druhom čítaní, ale to si môžeme povedať potom, ak tam budú nejaké pozmeňujúce návrhy. Ale mňa teraz zaujíma to, že ako ste sa vlastne vysporiadali s tým, aby tá smernica bola transponovaná tak, že v prvom rade dá možnosť zamestnancovi, teda tomu človeku, ktorý je kuriérom alebo kuriérkou, stále možnosť slobody tohto zamestnania a nezviaže ho do zamestnaneckého pomeru tak, že nebude môcť napríklad vykonávať aj inú pracovnú činnosť. A že či je to v tej našej transpozícii dostatočne vyjasnené, lebo mám pocit, že práve nie, že tie znaky závislej práce, alebo prípadne, že ste s tým až tak veľa toho nemenili a že v podstate aj tak ten človek ostane živnostníkom, čiže či sa tu vôbec, či tu vôbec nastáva nejaká zmena smerom k zamestnancovi a k jeho právam napríklad aj k jeho bezpečnosti, pretože máme tu veľmi veľa kuriérov z iných krajín, ktorí pracujú pod flotilami a tam sú tie podmienky prijímania týchto ľudí veľmi, veľmi v šedej zóne. Čiže moja otázka je aj, ako ste sa vysporiadali s touto konkrétnou situáciou, že ako chceme lepšie kontrolovať aj vďaka tejto smernici to, akí ľudia nás vozia a akí ľudia nám vozia jedlo a že či títo ľudia majú všetky dostatočné certifikáty, ale aj zároveň, či sú ich práva dostatočne napĺňané a či majú právo napríklad sa združovať a ak majú právo sa združovať, či majú právo aj so zamestnávateľom vyjednávať. Lebo jedna vec je sa združiť. To by mala byť ako keby jedna z nových vecí práve, ktorú prináša táto smernica, ale že či majú aj právo nakoniec potom s tým zamestnávateľom niečo vyjednať. To je ďalšia moja otázka. A potom z pozície zamestnávateľa áno, že či teda ste našli ten balans, ktorý príliš nezdraží túto službu pre zamestnávateľov a tým pádom aj pre klienta a že to teda bude nakoniec možno, neviem, dva-, trikrát drahšie, ako je to teraz. Ja si myslím ale na druhej strane, že ja osobne by som si určite pár eur aj priplatila, pokiaľ by som si bola istá, že sa v tom aute cítim bezpečne. Len neviem, pol roka dozadu sme tu mali síce ojedinelý prípad, ale bol tu prípad, kedy žena sa cítila ohrozená na svojej bezpečnosti a bála sa, že bude zavlečená niekde za hranice Slovenska, pretože ten taxikár s ňou nekomunikoval a len bezhlavo vlastne sa rútil smerom k hraniciam. Čiže aj z pohľadu toho klienta, či táto smernica myslí na tieto tri vzťahy, ktoré by z môjho pohľadu mala upravovať a zlepšovať. To je všetko. Ďakujem pekne.